
Historien om et slag er litt som historien om et ball. Enkelte husker alle de små begivenheter som fører til det endelige resultatet i det slaget som ble vunnet eller tapt, men ingen kan huske rekkefølgen, eller det ene, avgjørende øyeblikket; nettopp dét som utgjør hele forskjellen.

Wellington



***



Jeg motsetter meg enhver forespørsel om å skrive ned det som er blitt hetende slaget ved Waterloo. For om den sanne historien skrives ned, hva vil da skje med omdømmet til halvparten av alle dem som har opparbeidet seg et ry, og som fortjener det for sitt utviste mot, men som ikke ville komme så godt ut av det dersom feilgrepene deres ble offentliggjort?

Wellington



***



La slaget ved Waterloo ligge.

Wellington




PROLOG

Om ettermiddagen den 1. mars 1815 kastet en flåte bestående av et krigsskip og seks mindre fartøyer anker utenfor Golfe-Juan ved Sør-Frankrikes kyst, synlig fra det som i dag er Côte d’Azurs mest luksuriøse feriesteder, men hvor fattige fiskelandsbyer den gang klynget seg til et ugjestmildt landskap. Så snart man hadde ankret opp, låret man småbåter og lot soldater gå i land rett for øynene på en overrumplet tollfunksjonær, som hadde ilt ned til stranden for å bivåne denne høyst irregulære oppankringen. De første soldatene som gikk i land, dro av sted for å banke på porten til det franske fortet i Antibes, der de straks ble arrestert. Man fortsatte imidlertid å sette i land nye soldater fra småbåtene, og snart befant over 1000 grenaderer seg på stranden, i tillegg til to kanoner og en hel eskadron med lansenérer [1] som snakket polsk seg imellom. Og endelig, da kvelden nærmet seg, steg lederen for alle disse mennene selv i land, han marsjerte opp den improviserte passasjen de hadde dannet ved å stå i vann opp til midjen. En offiser ble sendt av gårde for å underrette fortets kommandant om at keiser Napoleon, etter ti måneders asyl på øya Elba, nå var vendt tilbake til Frankrike for å gjenerobre tronen.

Selv i en tid da massemedier fremdeles var et ukjent begrep, var nyheten om Napoleons gjenkomst så forbløffende at den spredte seg over hele kontinentet på få dager, og overalt forårsaket den bestyrtelse eller begeistring. Europa trodde faktisk at napoleonkrigenes dager nå var talte, og med dem også Den franske revolusjonen, som i 25 år hadde flammet over verden. Konger var gjeninnsatt på sine troner, hærstyrker var demobilisert, den obligatoriske verneplikten avskaffet og en politisk klasse som var både kosmopolitisk og selvtilfreds, hadde forberedt seg på en langvarig periode med fred. Det var naturligvis irriterende at Napoleon fremdeles var i live, i eksil på en øy et eller annet sted i Middelhavet, men man gjorde sitt beste for ikke å tenke på det. Da hertugen av Wellington under Wienerkongressen –der representanter for stormakter i ro og mak tegnet et nytt kart over Europa –erklærte at eksilanten hadde flyktet fra Elba og var gått i land i Frankrike, brøt delegatene ut i latter. De mente det måtte være en spøk. Få dager senere skulle de mene noe helt annet: 13. mars fattet kongressen en resolusjon, forfattet på datidens franske diplomatspråk, hvor man erklærte Napoleon lovløs, underlagt vindicte publique (offentlig påtale); noe som fikk det britiske parlamentet og halvparten av Europas regjeringer til å diskutere om det også innebar at man hadde rett til å drepe ham ustraffet, eller om det først måtte utstedes en arrestordre, slik at han ville måtte stilles for retten.

Mens dette pågikk, foretok keiseren sitt triumferende inntog i Paris 20. mars, samtidig som kong Ludvig 18. og hele bourbonerfamilien flyktet hals over hode til Belgia. Fra Paris sendte Napoleon personlig brev til samtlige monarker i Europa, hvor han i en svært ydmyk tone forsikret at han utelukkende ønsket fred og følgelig frasa seg ethvert krav på noen av de territorier som tidligere hadde tilhørt Frankrike, dengang hans imperium var på høyden av sin makt. Men de europeiske regjeringene nedlot seg ikke til å svare på disse skrivene. ILondon tillot ikke statsministeren engang at prinsregenten åpnet brevet; han ba i stedet denne returnere det med seglet intakt. Året før hadde de fire stormaktene –Storbritannia, Østerrike, Russland og Preussen –tvunget Napoleon i kne, og nå, 25. mars, undertegnet de samme landene en traktat som påla hver og en av dem umiddelbart å stille en hær på 150 000 mann, med tanke på å invadere Frankrike fra alle kanter. Storbritannia, som dengang var den dominerende økonomiske verdensmakten, gikk med på å finansiere mobiliseringen av de allierte, mens Rotschild-banken begynte arbeidet med å reise likvide midler, slik at den omsider kunne forsyne Hans Majestets regjering med den enorme summen av seks millioner pund sterling, som man mente var nødvendig for å kunne realisere planen.

Slik situasjonen nå var, så Napoleon seg nødt til å ruste opp igjen, og han gikk løs på oppgaven med sine usedvanlige organisatoriske evner, som ikke var blitt noe dårligere med årene. Hæren han hadde arvet etter bourbonerne, ble reorganisert, man innkalte tidligere soldater og mobiliserte Nasjonalgarden, startet masseproduksjon av musketter og kjøpte eller konfiskerte alle disponible hester. Iløpet av noen få uker var Frankrikes skattereserver svidd av, og man tydde til finansiering fra motvillige banker. Men selv med deres hjelp kunne ikke keiseren så mye som håpe på å stå imot de fire hærstyrkene som var på vei for å invadere Frankrike. Det hadde han forsøkt året før med dårlig resultat, da ressursene hans hadde vært betydelig større. Hans eneste håp var at han ville kunne slå dem i et overraskende angrep. Men til tross for at opplæringstiden for rekruttene i de nye hærstyrkene ble redusert, trengte man noen måneder på å utstyre troppene og stable dem på bena, for så å ruste dem til å delta i et felttog.

Da sommeren kom, hadde imidlertid bare to av de fire armeene nådd Frankrikes grenser. Den ene, under hertug Wellingtons kommando, besto foruten den britiske kontingenten også av tropper fra Nederland og flere tyske hertugdømmer. Den andre var den prøyssiske, under kommando av den aldrende feltmarskalk Gebhard Leberecht von Blücher. Hver for seg var de to hærstyrkene svakere enn Armée du Nord, som Napoleon hadde mobilisert for å forsvare grensen i nord. Keiseren ville derfor ha gode sjanser til å slå dem dersom han kunne angripe dem separat.

Soldatene som skulle delta i militære operasjoner, var innkvartert hos sivile, som etter loven var pålagt å beverte dem og stille rom til deres disposisjon. For å kunne skaffe skikkelig husvære og mat for så mange menn og hester måtte styrkene nødvendigvis spres over et stort område. Ibegynnelsen av juni var Wellingtons og Blüchers armeer innkvartert praktisk talt  over hele det belgiske territoriet, den ene i nordvest, den andre i sørøst. Napoleon regnet derfor med at hver av generalene ville trenge minst et par-tre dager på å samle troppene sine og gjøre dem klare til strid. Han planla derfor et overraskelsesangrep inn mellom de to, slik at han kunne knuse den ene armeen før den andre var i stand til å intervenere. Dette betinget naturligvis at planen ble holdt hemmelig. Ide første junidagene stengte Napoleon grensene og ga ordre om at ikke så mye som en mann, en vogn eller et brev fikk slippe ut av Frankrike. Umiddelbart etter ble Armée du Nord samlet nær den belgiske grensen, og ved soloppgang 15. juni rykket de første kavaleritroppene inn på fiendens territorium, etterfulgt av lange kjeder med infanterikolonner. Slik startet Waterloo-felttoget som de overlevende på begge sider –alle like overbevist om at de kjempet for det som var rett –siden skulle skildre mer eller mindre slik en britisk offiser uttrykte det: «Det var en fryktelig batalje, utkjempet for en fryktelig viktig sak: Frihet eller slaveri for Europa».

Noter


  	[1]

  	Lett kavaleri bevæpnet med lanser.

FØRSTE DEL

«Vi får se det an i morgen»


1

Kvelden før slaget

DET VAR BLITT KVELD. Tidlig på ettermiddagen hadde det begynt å regne, og de regntunge åssidene i Brabant ble gradvis forvandlet til et sølehav. Bare den brolagte veien, den store hovedveien som førte fra den fransk-belgiske grensen til Brussel, var fremdeles kjørbar, men også den var vanskelig nok å forsere. Veien var nå fylt til trengsel av Napoleons soldater, hester og kanoner. Keiserens soldater var alle ute etter å slå Wellingtons hær, som var i ferd med å trekke seg tilbake. Vanligvis ville ettermiddagslyset denne 17. juni 1815 vare helt til klokken ni om kvelden, men etter at en rekke skybrudd hadde fortrengt den varmende morgensolen, var himmelen blitt stadig mørkere, følgelig meldte kvelden sin ankomst for tidlig. Ibegge hærene forsto hver eneste soldat –ned til den mest unnselige tyske eller nederlandske bondegutt rekruttert få uker i forveien og følgelig fullstendig uvitende om hva krig var –at det ikke ville bli noe mer krigføring den dagen. Men kanskje i morgen?

Ridende i plaskregnet ankom Napoleon et vertshus kalt La Belle Alliance. Det befant seg den gang som i dag på et utsiktspunkt like ved hovedveien, i kommunen Plancenoit. Derfra kunne man se veien slynge seg nedover mot vidstrakte åkrer, som regnet nå hadde redusert til rene gjørmesletter, for deretter å stige opp igjen mot en bakkekam som strakte seg langs horisonten der det reiste seg et stort, ensomt almetre. Det var der hovedveien til Brussel krysset en annen, mindre vei som flere steder sto under vann, og som folk på stedet kalte le chemin d’Ohain, og som fulgte hele bakkekammen. På den andre siden av veikrysset fortsatte hovedveien, som ikke lenger var synlig fra vertshuset, ned til en annen gård og en husklynge som knapt nok kunne kalles en landsby. Stedet bar navnet Mont-Saint-Jean. Til fots ville en mann trenge et drøyt kvarter fra La Belle Alliance til veikrysset, som eksisterer den dag i dag, selv om veiene nå er asfalterte og en håndfull hoteller og restauranter har erstattet almetreet.

Napoleon trakk ut teleskopkikkerten som en av adjutantene hadde ilt til for å gi ham, og studerte horisonten. En mørk kolonne med fiendtlig infanteri var i ferd med å krysse dalsøkket i friskt marsjtempo, før de tok seg opp på motsatt side, beskyttet av det britiske kavaleriet som sto oppstilt bortetter bakkekammen. De sto klare til å angripe for å kunne dekke fotsoldatenes tilbaketrekning, slik de allerede hadde gjort flere ganger i løpet av denne utmattende dagen. Det franske kavaleriets første fortropper hadde også ridd ned i dalsøkket og holdt svært liten avstand til fiendens vaktposter, for å la de som trakk seg tilbake, kjenne pusten fra sine forfølgere i nakken. Regnet høljet ned, det var umulig å se noe mer i det dunkle kveldslyset. Størsteparten av Wellingtons hastig sammenraskede hær –bestående av britiske, tyske, belgiske og nederlandske tropper, og der man snakket fire språk –var allerede forsvunnet bak åsryggen til Mont-Saint-Jean.

Keiseren steg av hesten og gikk inn i vertshuset. Mens han tok av seg den regnvåte hatten og frakken, ga han ordre om at man skulle brette ut det medbragte kartet på et bord. Kartet som Napoleon alltid hadde med seg i en egen avdeling i vognen, sammen med alle de bøker og dokumenter som kunne bli nyttige i løpet av felttoget, var tegnet av Ferraris for den østerrikske regjeringen i 1777 og trykket av Capitaine i Paris i 1795. Der så man tydelig at hovedveien, den gikk over bakkekammen og gjennom landsbyen Mont-Saint-Jean, passerte enda noen isolerte gårder og vindmøller, før den kom frem til en ny, større landsby: Waterloo. På den andre siden av Waterloo var det et stort skogsområde, Soignes-skogen, slik at veien fortsatte like inn mellom trærne bak landsbyen. Ved å følge veien på kartet med fingeren var det lett å regne ut at en infanterikolonne som marsjerte på le pavé –brosteinen –ville komme seg gjennom skogen på bare noen få timer. Og etter å ha kommet ut i åpent lende på den andre siden, ville de allerede kunne se klokketårnene i Brussel.

For Napoleon ble det etter hvert klart at alternativene nå var redusert til to: Enten trakk Wellington seg tilbake til Brussel, eller så hadde han til hensikt å forsvare byen. Iså fall var han nødt til å stanse franskmennene før de nådde Waterloo. Wellingtons hær måtte derfor befinne seg der, på den andre siden av høydedraget, som gjorde at han ikke kunne se dem i kikkerten. Ien tid da en general og hans offiserer måtte stole på det mennene hans så, og der det bare var mulig å manøvrere hæren og opprettholde sluttet orden ved hjelp av kommandorop, utkjempet man ikke slag i en skog. Det kan tenkes at en general av en annen generasjon ville valgt å skjule seg i byen med hele sin hær, og der passivt avvente begivenhetenes gang. Men etter den leksen Napoleon hadde gitt verden, ville ingen general være så gal at han frivillig plasserte soldatene sine i en slik felle, især ikke når motstanderen var den franske keiser i egen person. Så hvis Wellington ønsket å forsvare Brussel og spare sin allierte, kongen av Nederlandene (den gang også Belgia), for skammen det ville være å miste den ene av sine to hovedsteder i krigens aller første dager, ville han måtte tilbringe natten i Mont-Saint-Jean og fortsette krigføringen dagen etter.

Hvis derimot de fiendtlige kolonnene fortsatte sitt sørgelige tilbaketog i det øsende regnet, var det ensbetydende med at fortroppene allerede var gått inn i Soignes-skogen, og at hertugen hadde gitt opp å forsvare Brussel. En mulighet som ikke ville ha gledet keiseren, hvor fordelaktig den enn kunne virke. For langs den samme mildt kurvede bakkekammen, litt lenger øst, men ikke særlig langt unna, var nå en annen hær i anmarsj: Prøysserhæren som Napoleon hadde slått ved Ligny dagen før, og som nå trakk seg tilbake uten at han visste hvilken vei de tok, eller hvilken retning de gikk i. Hvis Wellington godtok tapet av Brussel og fortsatte sitt tilbaketog, var det fremdeles en mulighet for at han ville slå seg sammen med prøysserhæren, i så fall ville ikke en overtagelse av byen bety noe som helst. Når Napoleon var gått inn i Belgia, var det for å slå de to hærstyrkene hver for seg ved grensen til Frankrike i et overraskelsesangrep; å la britene slippe unna nå for å slå sine pjalter sammen med prøysserne, ville være det samme som å se målet for felttoget gå opp i røyk.

Derfor foretrakk han tanken på at Wellington, i stedet for å fortsette marsjen i nattemørket med sine utslitte menn, ville stanse for å kjempe mot ham langs Mont-Saint-Jeans høydedrag. Dette slaget følte Napoleon seg sikker på å vinne, og etterpå ville Soignes-skogen forvandles til en dødsfelle for den slagne hæren. Det var derfor av den største betydning å få greie på hvilke hensikter Wellington hadde. Hvis han fortsatte retretten på den andre siden av høydedraget, ville keiseren måtte handle raskt og forfølge fienden før denne rakk å trekke pusten. Hadde fiendehæren derimot planer om å slå leir over natten, kunne også de franske enhetene, som var like utslitte som sine motstandere, slå leir så snart de nådde La Belle Alliance, koke suppe og få seg litt søvn, slik at de kunne være opplagt til slaget neste dag.

Sammen med fortroppene i det franske kavaleriet hadde to artilleribatterier med hester ankommet La Belle Alliance –12 kanoner, hver på seks pund. Keiseren beordret kanonene hektet av og stilt opp i posisjon. Deretter ble det gitt ordre om å åpne ild mot høydedraget på motsatt side, der man fremdeles kunne skjelne den ventende fienden gjennom regnsløret. Nå var det ikke rare skaden kanonene kunne gjøre fra denne avstanden og med det intense regnet, men hvis det var slik at de britiske rytterne foretok en dekkoperasjon, ville de forlate sine posisjoner og ta igjen de andre i marsjen, nå som infanteriet var i trygghet. Det tok imidlertid ikke lange tiden før fiendens artilleri åpnet motild, og ikke nettopp med få kanoner heller –de svarte med et stort antall batterier som var stilt opp langs hele bakkekammen. Med ett kom de franske infanterikolonnene som nærmet seg La Belle Alliance på hovedveien, under ild, og de led et visst tap før det lyktes offiserene deres å føre dem inn i et tryggere område; enkelte av kanonskuddene traff også vertshuset La Belle Alliance. Etter en liten stund hadde Napoleon fått tilstrekkelig visshet, og ga ordre om å stanse aksjonen. Wellington hadde med andre ord bestemt seg for krigføring med ryggen mot skogen, og var således dømt til å tape.

Så lenge det ennå var dagslys igjen, fortsatte keiseren å myse gjennom kikkerten for å få oversikt over området der morgendagens kamp skulle finne sted. Åsryggen bak Mont-Saint-Jean var en strategisk forsvarsposisjon, og fienden ville utvilsomt avvente angrepet i skjul bak høyden, som ga de allierte ly for artilleriets bombardement. Ifølge keiserens generaler, som Wellington hadde slått én etter én i løpet av den lange og grusomme krigføringen i Spania, hadde dette bestandig vært britens foretrukne taktikk. Dertil var det enkelte posisjoner i forkant av høydedraget som kunne hindre franskmennenes offensiv, og Napoleon var ikke i tvil om at fienden ville forsterke disse. Isentrum av kampområdet, rett ved veien til Brussel, lå gården La Haye Sainte, en steinbygning omgitt av solide murvegger som var halvt skjult av det høye kornet. Franskmennene ville bli nødt til å ta La Haye Sainte før de kunne komme gjennom til fiendens posisjoner. Et stykke til venstre kunne keiserens kikkert avsløre et tett skogsområde. Det var alt øyet kunne se, men ifølge kartet lå det også et bygningskompleks der: Herregården Hougoumont. Skulle han bestemme seg for å gå mot fienden fra den siden, ville han måtte innta denne skogen som strakte seg et godt stykke mot ham fra gården, i bunnen av den grunne dalen, halvveis mellom høydedragene hvor La Belle Alliance og Mont-Saint-Jean befant seg. Og endelig, på motsatt side og til høyre for keiseren, så vidt synlig på grunn av rekkene med trær, lå det flere tettsteder som på kartet var avmerket som Papelotte, la Haye og Smouhen, [1] som, hvis de ble forsvart, ville beskytte Wellingtons venstre flanke.

Mens Napoleon undersøkte posisjonene, rapporterte korpssjefene til ham og mottok instrukser om at troppene skulle slå leir langs høydedraget ved Belle Alliance, eller litt lenger bak. De troppene som fremdeles var langt unna fronten, skulle overnatte langs veien. Generalene mottok ingen andre ordrer fra keiseren enn de som hadde med leirslagningen å gjøre. «Vi får se det an i morgen,» sa han til d’Erlon, sjefen for 1. korps. Sant nok, for keiseren visste ennå for lite om fiendens posisjoner på den andre siden av bakkekammen til å kunne avgjøre hva som ville skje. Han hadde bestandig hevdet, ved tidligere anledninger, at krigføring ikke var noe man kunne planlegge på kartet, som om det dreide seg om en teaterforestilling, og at det gjaldt å improvisere: «on s’engage, et puis on voit» –man setter i gang, og ser hvordan det går. Gitt at fienden forble værende på samme sted, ville det være nok av tid til å la denne avsløre sin posisjon, og først da ville keiseren kunne vite hvor han skulle sette inn det avgjørende støtet.

Napoleon spiste middag alene, i et rom på gården Le Caillou. Iet tilstøtende rom var det blitt satt opp et bord for leiradjutantene hans og de mange høytstående offiserene, blant dem oberst Combes-Brassard, sjef for 6. korps. Under middagen snakket han så høyt om det kommende slaget at keiseren hørte hva han sa. Han kom da bryskt inn i værelset, gikk noen skritt med armene bak på ryggen og utbrøt, uten å henvende seg til noen spesiell: «Et slag! Mine herrer! Er dere klar over hva et slag er for noe? Mellom et tapt og et vunnet slag er det riker, kongedømmer, verdener –eller ingenting!» Deretter gikk han tilbake til sitt eget værelse uten å si noe mer. Noen dager senere sa oberst Combes-Brassard at han i det øyeblikket syntes å høre Skjebnens røst.

Noter


  	[1]

  	Smouhain ifølge dagens kart.




2

«Hvem angriper først i morgen?»

HERTUGEN AV WELLINGTON hadde aldri hatt til hensikt å gi slipp på Brussel uten kamp. To dager tidligere, da han mottok den opprørende nyheten om at Napoleon hadde invadert Belgia uten at spionene hans hadde greid å advare ham i tide, hadde Wellington forsøkt å konsentrere hæren sin mellom Brussel og den belgisk-franske grensen, for der å avskjære fiendens fremrykning snarest mulig. Imellomtiden begynte hans prøyssiske kollega, feltmarskalk Blücher, å samle sine tropper litt lenger øst. All denne aktiviteten hadde resultert i to samtidige slag den 16. juni: ved Quatre Bras, der det så vidt hadde lykkes Wellington å stanse de fremrykkende franskmennene under Napoleons nestkommanderende marskalk Ney, og ved Ligny, der den franske hovedstyrken under keiserens kommando hadde slått prøysserne. Morgenen etter, da Wellington kunne konstatere at den oppløste prøyssiske hæren ikke kunne komme ham til unnsetning ved Quatre Bras, hadde han gitt ordre om tilbaketrekning. «Gamle Blücher har fått seg en skikkelig omgang, og har trukket seg tilbake til Wavre. Ettersom han har dratt, blir vi nødt til å gjøre det samme.» Likevel var hertugen fast bestemt på å prøve lykken enda en gang på denne siden av Brussel. Ga han opp Belgias hovedstad uten kamp, ville det blodige sammenstøtet ved Quatre Bras se ut som et nederlag, hvor den tapende part trekker seg tilbake og overlater de strategiske mål til fienden. Iså fall ville den britiske pressen flå ham levende. Hertugen av Wellington var en klok og forsiktig general, men han var også politisk ambisiøs, med et ry å forsvare, og han hadde intet annet valg enn å godta nok et slag.

I lys av den rådende situasjonen var det kun ett sted han kunne gjøre det, og det var like i forkant av landsbyen som het Waterloo, den siste bosetningen før den store skogen. Følgende episode er blitt legendarisk: Da han konsulterte kartet hjemme hos hertugen av Richmond i Brussel kvelden 15. juni, etter å ha gitt uttrykk for sin irritasjon over forløpet («Herregud, Napoleon har lurt meg!»), skal Wellington ha pekt ut to steder etter hverandre: Quatre Bas («men vi stanser ham ikke her») og Waterloo («om nødvendig møter vi ham her»). Nå skulle det ingen overnaturlige spådomsevner til for å forutsi dette: Langs den om lag 35 kilometer lange strekningen mellom Quatre Bras og Brussel var det dette terrenget, med parallelle høydedrag og flate dalfører sør for Waterloo, som var best egnet når man skulle føre en forsvarskrig. Med sitt profesjonelle blikk hadde Wellington merket seg dette stedet under en inspeksjon året før, og vant som han var til å vurdere landskapet han befant seg i, hadde han lagt inn et mentalt notat som muligens ville komme til nytte i fremtiden.

Nylig hadde også hertugen, da det var blitt klart at Napoleon rustet seg til kamp, reist tilbake til Waterloo og meddelt mer enn én offiser at det var her han aktet å kjempe for Brussel, dersom det skulle bli nødvendig. Om morgenen 16. juni, like etter at de allierte troppene hadde fått meldingen, spredte ryktet seg blant de britiske offiserene om at hæren ville måtte marsjere til et sted kalt Waterloo, et navn som ikke sa dem noen ting. Sir Augustus Frazer, sjefen for de alliertes hesteartilleri, skrev samme morgen et brev til sin kone, etter en samtale med sin overordnede sir George Wood: «Jeg har nettopp fått vite at hertugen drar om en halv time. Wood tror det blir til Waterloo, et sted vi ikke finner på kartet. Det er den samme historien om igjen.» Dagen etter, da man nettopp hadde startet tilbaketrekningen fra Quatre Bras, sendte Wellington sin generalintendant, oberst de Lancey, tilbake til Waterloo for å rekognosere og rapportere om gode forsvarsstillinger. De Lancey vurderte først høydedraget ved La Belle Alliance, men kom frem til at forsvarslinjen da ville bli altfor lang, og endte til slutt med å anbefale den neste åskammen, ved Mont-Saint-Jean.

Sent på ettermiddagen 17. juni besluttet derfor hertugen av Wellington at troppene ikke skulle marsjere videre på hovedveien mot Brussel, i stedet lot han dem følge veien som slynget seg opp fra Mont-Saint-Jean og ned på den andre siden, ute av syne for fienden. Her lot Wellington troppene slå leir langsmed hele høydedraget etter hvert som de kom frem, slik at de ville være klare til å møte de franske troppene dagen etter. En smal vei gikk langs bakkekammen og krysset hovedveien til Brussel, og det var bak denne hullete og sølete chemin d’Ohain, som for en stor del var kranset med piletrær og tornebusker, at de allierte troppene inntok sine posisjoner. Artilleristene stilte opp kanonene sine og gjorde seg klare til å sove under ammunisjonsvognene, mens de utslitte infanteristene som ikke var tilgodesett med noe sånt, kastet seg ned på bakken der det var plass. Bare de utallige vognene lastet med hardt skadde etter slaget ved Quatre Bras –etterfulgt av en anselig mengde lettere skadde som ennå var i stand til å slepe seg av gårde på egne ben –fortsatte den triste marsjen på brosteinene, med hospitalene i Brussel som mål.

Da franskmennene viste seg med full tyngde på Belle Alliance-høyden og begynte å fyre løs med sitt artilleri, bemannet også Wellingtons artilleri sine kanoner og besvarte ilden, enten på ordre fra den generalen som sto nærmest, eller på initiativ fra batterikommandørene. «Vi åpnet ild mot det franske artilleriet som hadde fulgt oss altfor tett, og som var klare til å fortsette,» sa en av offiserene i ettertid. «Målet var La Belle Alliance, eller det stedet der veien kommer ut i åpent lende». Hertugen av Wellington, som ikke hadde gitt ordre om dette, var mektig irritert over det vilkårlige bombardementet, som jo avslørte posisjonene deres, og beordret stans i ildgivningen, men det tok noe tid før ordren nådde de batteriene som befant seg lengst unna.

Kaptein Cavalié Mercer, sjef for et hestebatteri, deltok entusiastisk i kanonkryssilden da en sivilist dukket opp mellom kanonene og begynte å småsnakke med ham. Denne personen var iført en stor, loslitt frakk og en rund hatt som hadde sett sine bedre dager. Mercer tok ham for å være en engelsk turist som var kommet til Brussel for å overvære slaget, og snakket temmelig bryskt til ham. Først da mannen fjernet seg, fikk han vite at det var sir Thomas Picton, en av hærens mest berømte generaler, respektert for sitt mot og fryktet for sitt hissige temperament (men for de som hadde kjempet sammen med ham i Spania, var han bare «den gamle luringen Picton»). Imellomtiden hadde mørket falt på, og langs hele linjen stilnet kanonene. En av Mercers offiserer hilste i retning franskmennene og ropte: «Bonsoir, à demain!» [1]

I landsbyen Waterloo rekvirerte de vakthavende offiserene flere hus, og navnet på de generalene som skulle tilbringe natten der, ble skrevet med kritt på ytterdøren. Sjefen for de alliertes kavaleri, jarlen av Uxbridge, bestemte seg før han trakk seg tilbake for å forhøre seg hos hertugen om morgendagens planer. Lord Uxbridge var en av mange offiserer ved Waterloo som aldri hadde kjempet under Wellington tidligere, men som var blitt pådyttet ham av krigsministeriet, noe som hadde avstedkommet en rekke nedsettende kommentar fra hertugens side. Uxbridges nærvær var desto mer ubehagelig ettersom han seks år tidligere, den gang en av prinsregentens favoritter, hadde stukket av med lady Charlotte Wellesley, kona til Wellingtons bror og mor til fire. Til tross for at han selv hadde åtte barn, hadde Uxbridge giftet seg med henne –etter halvannet år med nøling og sladder, skilsmisse på begge kanter, en duell og en illegitim datter. Man var ennå ikke kommet til viktoriatiden, og hertugen av Wellington var ikke den som lot seg vippe av pinnen av slikt, men han virket likevel ikke særlig fornøyd med å ha Uxbridge rundt seg igjen, denne gang i Belgia. Jarlens utnevnelse var minst like upopulær blant offiserene i kavaleriet. Shakespear, som tilhørte 10. husarregiment, tilbrakte kvelden før slaget med å gjenfortelle alle tabbene His Lordship hadde begått frem til da, og de han høyst sannsynlig ville begå dagen etter. Ifølge Tomkinson i 16. lette dragoner [2] var Uxbridge «en altfor ung soldat til å kunne betros en uavhengig kommando». Med sin fremfusende væremåte og iført uniformen fra sitt tidligere regiment, 7. husarer, var Uxbridge åpenbart god til å skjule sine 47 år.

Lord Uxbridge ankom vertshuset i Waterloo, og banket på døren der det sto skrevet med kritt «Hans Nåde hertugen av Wellington». Han gikk så inn for å forhøre seg om hertugens planer for neste dag. Hans Nåde svarte ham med et motspørsmål.

«Hvem angriper først i morgen, jeg eller Bonaparte?»

«Bonaparte, » svarte generalen.

«Vel,» sa hertugen da, «ettersom Bonaparte ikke har informert meg om sine planer, og siden mine planer avhenger av hans, hvordan kan De da tro at jeg vil fortelle Dem om mine?»

På dette punktet forsto imidlertid Wellington at han hadde gått for langt, og forsøkte å glatte over det han hadde sagt. Han la en faderlig hånd på skulderen til den perplekse husaren og la til:

«Bare ett er sikkert, Uxbridge, og det er at hva som enn skjer, vil De og jeg gjøre vår plikt.»

Noter


  	[1]

  	«God natt, vi ses i morgen!»

  	[2]

  	Dragoner var under napoleonstiden lette kavalerister utstyrt som infanterister, de kunne også kjempe til fots.

«Århundrets mest avgjørende øyeblikk»

I LIKHET MED NAPOLEON og Wellington hadde også generalfeltmarskalk Blücher, sjefen for den prøyssiske hæren, ridd hele dagen i det øsende regnværet. De to førstnevnte var begge 46 år gamle, Blücher var 72. Kvelden før, mot slutten av Ligny-slaget, var den aldrende mannen nær blitt drept mens han utførte et kavaleriangrep. Bare et mirakel gjorde at han unnslapp, da en adjutant dekket ham med sin egen frakk idet de franske kyrassérene [1] galopperte rett forbi. Den 17. juni var han oppe i salen igjen, etter å ha fått leget blåveisene og merkene med en blanding av hvitløk og brennevin, samt fått styrket magen med en magnumflaske champagne. Da han møtte den britiske forbindelsesoffiseren sir Henry Hardinge, følte han seg forpliktet til å unnskylde seg: «Ich stinke etwas», sa han, jeg stinker litt. Nå hadde nok sir Henry helt andre ting å tenke på: Armen hans var blitt knust av en kanonkule og nettopp amputert. Den gamle feltherren ble sittende i salen til natten falt på, blant sine egne soldater som var i ferd med å trekke nordover, i retning Wavre.

I kaoset som fulgte etter slaget ved Ligny var denne landsbyen blitt pekt ut som møtepunkt for alle de tilbaketrekkende prøyssiske troppene, først og fremst fordi stedet var lett å finne på kartet. Tidlig om morgenen den 17., da baron von Müffling –den prøyssiske forbindelsesoffiseren i Wellingtons hovedkvarter –fant Wavre på kartet, ble han rystet over å se hvor langt etter han var: «Ma foi, c’est fort loin!». [2] Først da gikk det opp for Wellington, som så langt hadde vært overbevist om at Blücher ville holde stand i Ligny, at han ville bli nødt til å forlate stillingene i Quatre Bras og trekke like langt tilbake i nordlig retning, dersom han skulle unngå å bli omringet.

Men kartet viste også at Blüchers tropper, så snart de var ankommet Wavre, med letthet kunne endre kurs under tilbaketrekningen mot nord, dreie vestover og marsjere i retning Waterloo. Ved å trekke seg tilbake til Wavre i stedet for å dra lenger øst, til Namur eller Liège, hadde den prøyssiske generalen holdt muligheten åpen for å holde kontakten med sin allierte; og sjelden har vel en strategisk avgjørelse –tatt på få minutter i lyset fra et stearinlys, i øsende regn og midt i det kaos som råder i en oppløst hær –vist seg å være mer heldig. Det var, som Wellington siden skulle formulere det, «århundrets mest avgjørende øyeblikk». En kommentar som burde sette det avgjørende punktum for de utallige diskusjonene om hvorvidt den prøyssiske hæren bidro til Napoleons nederlag eller ei. [3]

Etter å ha tatt beslutningen om å trekke seg tilbake fra Quatre Bras, sendte hertugen et brev til Blücher, der han informerte om at han ville utkjempe et slag dagen etter, i Mont-Saint-Jean, forutsatt at feltmarskalken ville komme ham til unnsetning med minst ett væpnet korps. Samme kveld, midt blant troppene i den enorme forlegningen i og rundt Wavre, diskuterte de prøyssiske generalene lenge og vel seg i mellom om hva de skulle foreta seg. Den avgjørende stemmen tilhørte stabssjefen, general von Gneisenau; for selv om Blücher var øverstkommanderende, nasjonalhelt og militær leder med en usedvanlig oppstrammende virkning på soldatenes moral, var det von Gneisenau som sto for det praktiske og planla hærens bevegelser. Som Müffling så ondskapsfullt bemerket: «I hele Europa var det ingen hemmelighet at gamle fyrst Blücher overhodet ikke forsto seg på krigføring etter fylte 70 år. Det var faktisk så ille at han ikke greide å danne seg et klart bilde av planen som hans egen stab fremla, langt mindre evnet han å vurdere om den var god eller dårlig. Disse omstendighetene gjorde det nødvendig å plassere en ved hans side som han stolte fullt og fast på, og som hadde de tilbøyeligheter og egenskaper som skulle til for å handle til generalens beste.» Dette doble kommandosystemet –som det keiserlige Tyskland skulle gjenta hundre år senere med de andre celebre parhestene Hindenburg og Ludendorff –handlet ikke bare om å koble en politiker og en militær strateg; i dette tilfellet hadde «strategen» von Gneisenau sine egne ideer som ikke alltid stemte overens med ideene til hans overordnede.

Gneisenau hadde nemlig liten tiltro til Wellington, som han hadde kranglet med under forberedelsene til dette felttoget. Da von Gneisenau sendte Müffling over til britene, ga han baronen råd om «å være årvåken overfor hertugen av Wellington, da dennes forhold til India og lange erfaring i å forhandle med de slu nabobene [4] har gjort akkurat denne generalen så vant til svik at han er blitt en mester på feltet, i den grad at han har overgått nabobene.» I løpet av den katastrofale natten etter nederlaget i Ligny, kom Gneisenau bittert i hu alle Wellingtons løfter i dagene forut for slaget, løfter som hertugen hadde gjentatt samme morgen som striden tok til, da han nok en gang hadde garantert at hæren hans ville komme prøysserne til unnsetning. Idag vet vi at Wellington selv var under hardt press fra franskmennene i Quatre Bras og derfor var ute av stand til å holde sine løfter, men dette kunne ikke von Gneisenau vite noe om i disse angstridde timene, og han ønsket heller ikke å vite det. Han levde med andre ord i overbevisningen om at hans allierte ikke var til å stole på.

Man kan derfor forstå at tanken på å utsette troppene for stor fare ved å ile Wellington til unnsetning, vekket mishag hos Gneisenau. Især fordi man kvelden den 17. fremdeles ikke hadde hørt noe fra brorparten av ammunisjonskolonnene, som man hadde mistet kontakten med i løpet av tilbaketrekningen. Men Blücher var fast bestemt på å holde seg til avtalen, og greide omsider å overtale sin motvillige stabssjef. Klokken elleve samme kveld kom Blücher med gode nyheter til sir Henry Hardinge –«Gneisenau har gitt etter! Vi marsjerer for å ta igjen hertugen» –og dikterte straks et brev til Wellington, der han garanterte at von Bülows 4. armékorps –det eneste av de fire prøysserkorpsene som ennå ikke hadde vært i kamp, og følgelig var friskt og opplagt –ville begi seg på marsj i retning Waterloo, mens det andre, 2. korps, under general von Pirchs kommando, ville gjøre seg klar til å følge etter. På papiret var disse to korpsene nesten like store som hele Wellingtons hær. Deres ankomst ville garantert endre maktbalansen dramatisk i Napoleons disfavør.

Noter


  	[1]

  	Kyrassér (av fransk cuirassier) er en rytter utrustet med kyrass, dvs. bryst- og ryggplater av metall for beskyttelse av overkroppen.

  	[2]

  	«Du verden, det er veldig langt!» –samtalene mellom de britiske og de prøyssiske offiserene foregikk åpenbart på fransk, datidens internasjonale språk, selv om det også var fiendens.

  	[3]

  	Napoleon var selv aldri i tvil. «Han burde tenne et lys for gamle Blücher,» uttalte han senere på Sankt Helena, da samtalen kom inn på Wellington. «Uten ham vet jeg ikke hvordan det ville gått med Hans Nåde, som han ble kalt, men jeg ville ganske sikkert ikke sittet her.»

  	[4]

  	Nabob er en nedsettende betegnelse brukt om en europeer som har skapt seg rikdommer i India ved korrupsjon og tvilsomme avtaler.

